KIRJALLINEN KYSYMYS P-3176/01 esittäjä(t): Werner Langen (PPE-DE) komissiolle. Saksan lintujensuojelualueiden lopullinen ilmoittaminen.



Virallinen lehti nro 147 E , 20/06/2002 s. 0122 - 0122



KIRJALLINEN KYSYMYS P-3176/01 esittäjä(t): Werner Langen (PPE-DE) komissiolle (13. marraskuuta 2001) Aihe: Saksan lintujensuojelualueiden lopullinen ilmoittaminen Mihin mennessä Saksan liittotasavallan on annettava Euroopan komissiolle lopullinen ilmoitus lintujensuojelualueista lintudirektiivin määräysten mukaisesti? Voiko komissio kertoa lyhyesti, minkälainen kyseiseen direktiiviin sisältyvä lintujensuojelualueiden ilmoittamista koskeva aikataulu on, mitä tarkastuksia on tehty ja mitä huomauttamista komissiolla on ollut Saksan liittotasavallasta ja erityisesti Rheinland-Pfalzin osavaltiosta? Margot Wallströmin komission puolesta antama vastaus (10. tammikuuta 2002) Neuvosto antoi 2. huhtikuuta 1979 direktiivin 79/409/ETY luonnonvaraisten lintujen suojelusta(1) (jäljempänä lintudirektiivi). Erityissuojelualueiden ilmoittamista koskevissa säännöksissä (4 artiklan 1 ja 2 kohta) ei aseteta määräaikaa, johon mennessä jäsenvaltioiden on ehdotettava suojelualueita, mutta niiden on joka tapauksessa täytettävä velvoitteensa kohtuullisen ajan kuluessa. Neuvosto kehotti 2. huhtikuuta 1979 antamassaan lintudirektiiviä koskevassa päätöslauselmassa(3) jäsenvaltioita tekemään komissiolle 24 kuukauden kuluessa direktiivin antamisesta eli ennen 2. huhtikuuta 1981 ilmoituksen alueista, jotka ne ovat luokitelleet direktiivin perusteella erityissuojelualueiksi, alueista, jotka ne ovat nimenneet kansainvälisesti merkittäviksi kosteikoiksi sekä muista alueista kuin kosteikoista, jotka on jo luokiteltu kansallisen lainsäädännön mukaisesti alueiksi, joita koskevat vastaavat suojelutoimenpiteet. Ilmoitus uusien osavaltioiden erityissuojelualueista olisi pitänyt tehdä siirtymäkauden toimenpiteistä sovellettaessa Saksassa tiettyjä yhteisön ympäristönsuojelualan säädöksiä 4. joulukuuta 1990 annetun neuvoston direktiivin 90/656/ETY(2) 5 artiklan 2 kohdan perusteella vuoden 1991 huhtikuussa. Saksaa vastaan on käynnistetty useita rikkomismenettelyjä, jotka koskevat lintudirektiivin saattamista osaksi kansallista lainsäädäntöä. Saksa on edistynyt huomattavasti direktiivin täytäntöönpanossa näiden menettelyjen aikana. Ilmoitus erityissuojelualueista on tehtävä käytettävissä olevan tieteellisen tiedon ja lintutieteellisten kriteereiden perusteella. Saksan tähän mennessä ilmoittamia alueita koskevan tutkimuksen perusteella näyttää siltä, että kaikkia sellaisia alueita, jotka täyttävät nämä kriteerit parhaiten, ei ole vielä nimetty erityissuojelualueiksi. Lisäksi joidenkin ilmoitettujen olemassa olevien erityissuojelualueiden maa-ala on riittämätön. Saksan erityissuojelualueiden verkon arvioinnissa tieteellisenä vertailuperusteena käytettiin lintujen suojelemisen kannalta tärkeitä lintualueita (IBA, Important Bird Areas) sekä vanhoissa (1989) että uusissa (1991) osavaltioissa koskevaa luetteloa sekä uutta kansainvälistä luetteloa (IBA 2000), joka julkaistiin keväällä 2000. Näitä luetteloita laadittaessa on sovellettu selkeitä, kansainvälisesti tunnustettuja lintutieteellisiä perusteita. Saksan liittotasavallan hallitus ilmoitti komissiolle 27. huhtikuuta 2001, että Rheinland-Pfalzin osavaltion erityissuojelualueiden kokonaispinta-ala on 96 483 hehtaaria. Komissiolle ei kuitenkaan ole toimitettu luetteloa Rheinland-Pfalzin kaikista erityissuojelualueista eikä tarvittavia ilmoitusasiakirjoja. Tähän mennessä vain kuudesta Rheinland-Pfalzin erityissuojelualueesta, joiden yhteispinta-ala on 428 hehtaaria, on tehty komissiolle virallinen ilmoitus. Tästä syystä Rheinland-Pfalzia koskevaa ilmoitusta ei voida arvioida lopullisesti tässä vaiheessa. (1) EYVL L 103, 25.4.1979. (2) EYVL L 353, 17.12.1990. (3) EYVL L 103, 25.4.1979.